สาวออฟฟิศ ชีวิตติด SALE
สารภาพตามตรงว่า ผู้หญิงส่วนใหญ่หลงเสน่ห์การช็อปปิ้งเป็นที่สุด และเป็นโรคภูมิแพ้ป้าย “ลดราคา”
21 ก.พ. 2560

สารภาพตามตรงว่า ผู้หญิงส่วนใหญ่หลงเสน่ห์การช็อปปิ้งเป็นที่สุด และเป็นโรคภูมิแพ้ป้าย “ลดราคา”
จนทำให้มีประโยคเปรียบเทียบการจับจ่ายใช้สอยของผู้ชายและผู้หญิงว่า “ผู้หญิงสามารถซื้อของมูลค่า 100 บาท ในราคา 10 บาทได้ แม้ว่าเธอจะไม่ต้องการมันเลย ขณะที่ผู้ชายสามารถซื้อของมูลค่า 10 บาท ในราคา 100 บาท ถ้าเขาต้องการ”
เพื่อไม่ให้ใครๆ ว่าเอาได้ว่าสาวยุคใหม่ใช้จ่ายฟุ่มเฟือย เรามาลองวางแผนโดยการจดรายการสิ่งของที่จำเป็นต้องซื้อ ก่อนออกไปช็อปเสียหน่อยก็น่าจะดี และหากจะตัดสินใจซื้อสินค้า (ที่เข้าข่ายว่า) ฟุ่มเฟือย ก็ลองคิดทบทวนอีกสักครั้ง
แต่เชื่อเถอะว่าผู้หญิงสมัยนี้ (ส่วนใหญ่) รู้จักใช้เงินมากกว่าที่ผู้ชายคิด
นอกจากนี้ ผู้หญิงยังมีแนวโน้มที่จะชำระเงินค่างวด หรือชำระบัตรเครดิตตรงตามเวลามากกว่าผู้ชาย
ผู้ให้บริการบัตรเครดิตรายหนึ่งเคยสำรวจ พบว่าผู้หญิงมีแนวโน้มที่จะชำระเงิน ค่างวด หรือชำระบัตรเครดิตตรงตามเวลามากกว่าผู้ชาย จนได้ข้อสรุปว่าผู้หญิงน่าจะมีความรับผิดชอบทางการเงินมากกว่า
แต่การชำระตรงเวลาไม่ใช่ประเด็นที่สำคัญ หากสาวเจ้าใช้บัตรเครดิตโดยไม่มีการวางแผนจนเป็นเหตุให้หนี้สินจากการใช้จ่ายเพิ่มขึ้นโดยไม่รู้ตัว ฉะนั้นทางที่ดีสาวๆ ควรเก็บบัตรเครดิตไว้ใช้เฉพาะของใช้จำเป็น และใช้เงินสดสำหรับสินค้าฟุ่มเฟือย
ผู้หญิงไม่ค่อยถูกโรคกับการลงทุนเท่าไรนัก โดยเฉพาะการลงทุนหุ้นในตลาดหลักทรัพย์ เพราะผู้หญิงส่วนใหญ่ชอบ “ความปลอดภัย” ไม่ชอบความหวือหวาและความไม่แน่นอน ทำให้เน้นการลงทุนแบบ “อนุรักษนิยม” รวมทั้งชอบการลงทุนในหุ้นปันผล และลงทุนหุ้นระยะยาว
นอกจากนี้ ผู้หญิงมัก “มีสติในการลงทุน” มากกว่าผู้ชาย แถมยังชื่นชอบการศึกษาข้อมูล รายละเอียด ตัวเลข เพื่อให้เข้าใจอย่างกระจ่างแจ้งก่อนที่จะเริ่มต้นลงทุน ซึ่งต่างจากผู้ชายบางคนที่ลงทุนด้วย “อารมณ์และความรู้สึก”
บอกได้เลยว่า นี่คือคุณสมบัติหนึ่งในการเป็น “นักลงทุนที่ดี”
เพราะฉะนั้นเมื่อคุณมีคุณสมบัติในการเป็น “นักลงทุนที่ดี” ก็ไม่น่าจะจำกัดตัวเองไว้กับการลงทุนที่เน้นความปลอดภัย จนกลายเป็นการปิดโอกาสการลงทุนด้านอื่นๆ ที่ดีกว่าได้ผลตอบแทนสูงกว่า
เติมความมั่นใจให้ตัวเองอีกสักนิด เพราะการลงทุนในแบบสาวๆ อย่างเราๆ ก็ไม่ได้ด้อยไปกว่าใคร แถมยังมีโอกาสได้กำไรมากกว่าพวกผู้ชายที่ชอบซื้อๆ ขายๆ เสียอีก
โรเบิร์ต คิโยซากิ เจ้าของหนังสือ “พ่อรวยสอนลูก” แสดงความชื่นชม คิม คิโยซากิ ภรรยาคนสวยของเขาไว้ในหนังสือ “Rich Woman สอนผู้หญิงให้รวย” ว่า คิมเป็นนักลงทุนที่เก่งกว่าเขาเสียอีก
“เราอาจจะแกล้งฉลาดหรือแกล้งโง่และสับสนในเรื่องของการเงินก็ได้... สิ่งที่สำคัญ คือ เราฉลาด ความจริงก็คือเรารู้มากกว่าที่เรายอมให้ตัวเองแสดงออก” คิม กล่าว